Dalen Hotels ender med hotellet i bakgrunnen  Foto: Per Åge Eriksen, 2020  
**Dalen Hotel** er et hotell i Dalen i Tokke kommune i Telemark. Hotellet ligger ved enden av Telemarkskanalen. Det er tegnet av arkitekten Haldor Larsen Børve, og sto ferdig i 1894. Bygningen er i overdådig, romantisk stil med dragehoder, tårn, spir, altaner, utspring og gesimser, og blir ofte markedsført som «eventyrhotellet». Hotellet har 49 rom. Det ble restaurert etter å ha forfalt i mange år, og gjenåpnet i 1992. Hotellet som er på nesten 4500m² er en av de største trebygningene i landet[] og det eneste gjenværende av de virkelig store trehotellene fra slutten av 1800-tallet. Hotellets fasader, lobby, den store hallen med originalt blyglasstak fra Berlin 1894, salongene og den berømte spisesalen er som da hotellet åpnet i 1894. Hotellrommene er stort sett som originalt og moderne bad ble installert i 2007.

Med antikviteter, kunst, over 50 forskjellige planter- og trearter i hagen mot Telemarkskanalen, gourmetrestaurant med Michelin stjerne kjøkkensjef og ingen tver på rommene, fremstår Dalen Hotel som en tidskapsel hvor gjester reiser tilbake i tid og opplever hotellet slik det opprinnelig var ment å være.

Å kombinere et opphold på Dalen Hotel med en seilas på Telemarkskanalen med veteranskipet MS «Henrik Ibsen» er en kulturhistorisk reise tilbake i tid sammen med moderne service og komfort. Hotellet er sesongåpent fra medio april til oktober da bygningen ikke egner seg for vinterdrift. Skipene på Telemarkskanalen seiler som regel fra 18. mai og ut september.

Historie
--------

Turiststrømmen til Dalen var stor allerede på 1800-tallet på grunn av Telemarkskanalen, men Dalen manglet et luksushotell for de rike og prominente gjestene. Med inspirasjon fra blant annet stavkirker og vikingtiden ble hotellet oppført i 1894. Hotellet ble kjent over hele Europa og det engelske aristokratiet kom hit. Kong Oscar II var gjest her, det var også keiser Wilhelm av Tyskland og kong Leopold II av Belgia. Hit kom også kong Haakon VII og dronning Maud med daværende kronprins Olav.

Under andre verdenskrig tok tyskerne over hotellet, og interiør ble fjernet mens bygningene forfalt. Predikanten Aage Samuelsen hadde tro på framtiden for hotellet. Han kjøpte det, men lyktes ikke med å få reist kapital til restaurering av bygningene. Men han gav hotellet mye oppmerksomhet og PR. På slutten av 1980-tallet ble det satt i gang restaurering og i 1992 åpnet hotellet igjen.

Hotellet fikk i 2000 verneorganisasjonen Europa Nostras høyeste pris – sølvmedalje – for bevaring av hotellet som et unikt kulturminne. Dalen Hotel er og tildelt Olavsrosa som fyrtårn i Norsk Kulturarvs produktspekter. Innehavere av kvalitetsmerket Olavsrosa har en sterk profil i formidlingen av norsk kulturarv. Mottoet "Olavsrosa – våre beste opplevingar" stiller høye krav til produktkvalitet og vedlikehold av denne kvaliteten. Riksantikvaren har beskrevet Dalen Hotel som det mektigste, mest storslåtte og best bevarte av alle de gamle sveitserhotellene.

Hotellet og Telemarkskanalen har etter de senere års oppgraderinger og istandsettelser gjenvunnet sin posisjon som en av Norges mest unike reiselivsattraksjoner og opplever i dag stor tilstrømning av besøkende fra inn- og utland.

Restaurant Bandak, Dalen Hotel  Foto: Per-Åge Eriksen, 2020 
Dalen Hotel på Dalen i Tokke kommune i Telemark2011

Referanser
----------

1. ↑  Borchsenius, Børve. «Børve Borchsenius - Historie». *borveborchsenius.no*. Arkivert fra originalen 12. april 2021. Besøkt 12. april 2021.
2. ↑  Lauritzen, Per Roger (27. oktober 2020). «Dalen Hotel». *Store norske leksikon*. Besøkt 12. april 2021.
3. ↑  «Hagen & arboretet | Dalen Hotel». *www.dalenhotel.no*. Besøkt 12. april 2021.
4. ↑  «Restaurant Bandak | Dalen Hotel». *www.dalenhotel.no*. Arkivert fra originalen 12. april 2021. Besøkt 12. april 2021.
5. ↑  «Om rommene | Dalen Hotel». *www.dalenhotel.no*. Besøkt 12. april 2021.
6. ↑  «Hotellets historie | Dalen Hotel». *www.dalenhotel.no*. Arkivert fra originalen 12. april 2021. Besøkt 12. april 2021.
7. ↑  «Hotellets historie | Dalen Hotel». *www.dalenhotel.no*. Arkivert fra originalen 12. april 2021. Besøkt 12. april 2021.
8. ↑  NRK (25. januar 2001). «Prestisjetung pris til Dalen Hotell». *NRK*. Besøkt 12. april 2021.
9. ↑  Norsk Kulturarv (6. mars 2003). «Dalen Hotel». *Norsk Kulturarv*. Besøkt 12. april 2021.

Eksterne lenker
---------------

* Offisielt nettsted Rediger på Wikidata

* (en) Dalen Hotel – kategori av bilder, video eller lyd på Commons Rediger på Wikidata
* Dalenhotel.no
* Telemarkskanalen Skipsselskap as og MS Henrik Ibsen
* MS Henrik Ibsen på YouTube - video av skipet og seilas
* Telemarkskanalen.no
* Visitdalen.com

|  |  |
| --- | --- |
| Oppslagsverk/autoritetsdata | Store norske leksikon **·** VIAF
 |